text: Sønderjyske reddere siger nej tak til BIOS
  15 maj 2015 kl. 04.33
  Med en deadline, der nærmere sig hastigt, kæmper BIOS med at få besat redder-stillingerne. Men lysten til at arbejde for det hollandske firma er til at overse.
  Størstedelen af redderne, der er en del af det nuværende ambulanceberedskab i Sønderjylland, takker nej til at skrive kontrakt med det hollandske ambulanceselskab BIOS, der fra 1. september skal stå for en del af ambulancekørslen i Region Syddanmark.
  Det skriver JydskeVestkysten fredag.
  - Billedet er meget entydigt hos os. Stormøderne med BIOS har ikke flyttet noget, og mange har den holdning, at de hverken vil høre mere eller kontaktes igen, siger Jesper Klitgaard, der er talsmand for redderne i Haderslev til avisen. I Haderslev er der kun to ud af 30 ansatte, der fortsat er i dialog med BIOS om ansættelse.
  På stationen i Aabenraa, de er den største i Sønderjylland, har to ud af stationens 55 reddere skrevet kontrakt med det hollandske selskab.
  